text: Ingen tog i Tyskland: Du kan ikke komme sydligere end Flensborg
  29 oktober 2017 kl. 12.21
  Der kører ingen tog i Nordtyskland resten af søndagen, og det betyder blandt andet at EuroCity ikke kører til og fra Hamborg, samt man ikke kan komme længere end til Flensborg.
  Nattens storm har givet store problemer for infrastrukturen i Nordtyskland, så Deutsche Bahn meddeler, at der ikke kører tog resten af søndagen i den nordlige del af landet, skriver DSB på deres hjemmeside.
  Flensburg
  InterCity-toget vil køre fra Fredericia til og fra Flensburg som normalt, men man skal være opmærksom på, at der ikke er forbindelse videre rundt i Tyskland. 
  København-Tyskland
  Det betyder blandt andet, at DSBs EuroCity-tog kun vil køre mellem København H og Rødby F .
  Det er muligt at tage færgen til Puttgarden, men der vil ikke være videreforbindelser, erstatningstog eller -busser. 
  DSB foreslår, at man udskyder sin rejse, og at man kontakter kundeservice for om-bookning eller refundering på 70 13 14 15.
  Man kan læse trafikinformation på Deutsche Bahns hjemmeside. 
  Hamborg er ramt af store oversvømmelser, efter at Elben er gået over sine bredder.
  
  
  